Fasteignamiðstöðin Hlíðasmára 17 , 201 Kópavogi sími 550 3000 er með til sölu jörðina Uppsali í Miðfirði , Húnaþingi vestra , landnúmer 144094 , póstnúmer 531 Hvammstangi . Um er að ræða 1100 hektara jörð ásamt framleiðslurétti fyrir sauðfé , upprekstrarrétti , húsakosti , malarnámu , vélakosti og hlunnindum í laxveiðiá . Á jörðinni er rekið myndarlegt fjárbú , framleiðsluréttur í sauðfé er 397,5 ærgildi . Jörðin er um 1100 hektarar þar af tún u.þ.b. 30 hektarar í ágætri rækt . Uppsalir eiga land að Miðfjarðará ásamt tilheyrandi hlutdeild í veiðifélagi . Á jörðinni er hitaveita sem komin er heim að húsvegg íbúðarhúss en ekki búið að tengja við lagnir hússins . Búið er að tengja ljósleiðara inn í bæ og þar er því gott netsamband . Bærinn stendur hátt og þaðan er frábært útsýni bæði út og inn dalinn . Smávötn , a.m.k. tvö , eru á jörðinni sem í mætti sleppa í fiski ef áhugi væri fyrir því . Einnig er á jörðinni malargrús sem nýtist vel til eigin nota . Byggingar eru sem hér segir : Íbúðarhús steinsteypt , ein hæð með risi byggt 1961 , stærð 112 m 2 sem skiptist í fjögur herbergi , eitt baðherbergi , stofu , forstofu , eldhús , hol , búr og þvottahús . Íbúðarhúsið er að mestu upprunalegt og því kominn tími á endurbætur s.s. á lagnakerfum , gluggum , innréttingum o.fl . Húsið er vel íbúðarhæft og því mögulegt að taka endurbæturnar skref fyrir skref . Byggingin þarfnast nokkurs viðhalds að utan í formi lítilsháttar steypuviðgerða og svo málunar eða utanhúsklæðningar . Véla / verkfærageymsla steinsteypt byggð 1974 , stærð 70 m 2 . Gott vinnurými . Staðsetning þess býður uppá að tiltölulega auðvelt er að leggja þangað hitaveitulögn til upphitunar . Ástand er gott en byggingin þarfnast málunar að utan . Fjárhús steinsteypt með haughúskjallara byggt 1968 , stærð 399,6 m 2 . Garðafjárhús með trérimla - og fjárhúsmottugólfi og sem rúmar ríflega 400 fjár . Í húsinu er sjálfbrynning . Auðvelt er að breyta húsinu til að koma fyrir gjafagrindum . Ástand er gott en en byggingin þarfnast málunar að utan . Hlaða steinsteypt áföst fjárhúsi byggð 1970 , stærð 200,9 m 2 byggð sem þurrheyshlaða með súgþurrkun , en notuð í dag fyrir rúllur , sem aðstaða til heygjafar og fyrir sauðfé á sauðburðartíma . Gólfið er að hluta steypt og að hluta malargólf þar sem fyllt hefur verið upp í súgþurrkunarrásirnar . Vélgengt er um hlöðudyr . Ástand er gott en byggingin þarfnast málunar að utan . Við hlöðuna stendur jafnframt um 8 m 2 steinsteyptur súgþurrkunarskúr , sem ekki er inni í fermetratölu . Skúrinn er nýttur sem geymsla . Geymsla við fjárhús byggð 1976 , stærð 96 m 2 . Ástand er gott en komið að málun . Gamalt fjós og hlaða byggt 1940 , stærð samtals 132,5 m 2 Húsið er heilt sem slíkt en er barn síns tíma og orðið lúið . Var síðast notað fyrir lausagönguhænur fyrir nokkrum árum en hefur annars að mestu staðið autt . Býður upp á fjölbreytta nýtingarmöguleika . Staðsetning býður uppá að hægt væri að leggja að því hitaveitulögn með auðveldum hætti . Veiðihlunnindi : Uppsalir eru aðili að veiðifélagi Miðfjarðarár . Laxveiðihlunnindi Uppsala vegna árinnar eru u.þ.b. 900.000 á ári . Uppsalir eru einnig aðili að Veiðifélagi Arnarvatnsheiðar og Tvídægru . Félagið greiðir ekki út arð en ágóði af sölu veiðileyfa fer í viðhald skála , vega o.s.frv. á afrétti Miðfirðinga eða er nýttur á annan hátt sveitinni til góðs . Annað um Miðfjörð : Miðfjörður er blómleg sveit , ábúendur eru á langflestum bæjunum og ekkert bendir til að bæir þar séu að leggjast í eyði . Töluvert er um að yngri bændur hafi tekið við búum þar undanfarin ár og lauslega áætlað er sennilega um helmingur bænda í sveitinni undir fimmtugu . Listi yfir vélakost er fyrirliggjandi á skrifstofu Fasteignamiðstöðvarinnar . Í sveitinni er einnig rekið félag sem á í sameign nokkur tæki s.s. skítadreifara , haugsugu , tæki til jarðvinnslu o.fl. sem bændur geta pantað aðgang að og greiða sanngjarnt leiguverð fyrir . Á flestum bæjunum er sá háttur hafður á að rúllun og pökkun er aðkeypt þjónusta og þrír aðilar á svæðinu hafa síðustu ár boðið uppá þá þjónustu að rúlla og pakka fyrir aðra . Uppsalir eru áhugaverð jörð sem vert er að skoða þar sem margskonar nýtingarmöguleikar eru í boði . Tilvísunarnúmer 10 - 2434